google/wiki40b huggingface dataset:
Cumulus congestus pileus

En pileus (Latin for kappe) eller kappesky er en horisontal sky som kan oppstå over godt utviklede cumulusskyer, vanligvis cumulus congestus eller cumulonimbus calvus, og får det til å se ut som om cumulusskyen har en «hette», «kappe» eller «sydvest». Disse skyene endrer raskt form. De oppstår ved at kraftig vertikal luftstrøm, gjerne 30-50 km/t, fører fuktig luft raskt oppover, og får luften til å kondensere. Dermed er de vanligvis et tegn på at cumulusskyen er i ferd med å utvikle seg til en fullt utviklet cumulonimbussky (bygesky) pga. de kraftige vertikale bevegelsene i skyen. De tyder således på at intens nedbør, kanskje også torden, er i vente.
Skyene som får disse kappeskyene over seg, blir gjerne kalt «-sky med kappe» eller «-sky med pileus», for eksempel «en cumulonimbussky med pileus».
Tichá Orlice

Tichá Orlice (tysk: Stille Adler) er en 107,58 km lang elv i Tsjekkia.
Elven har sitt utspring på vestsiden av det 1003 m høye Jeřáb (Ebereschberg), i nærheten av landsbyen Horní Orlice, 5 km sørøst for byen Králíky i Hanušovická vrchovina. Elven møter Divoká Orlice, og disse er Orlices viktigste sideelver.
Lize-demningen

Lize-demningen er en demning med et vannkraftverk under planlegging i elva Jialing, ei venstre sideelv til midtre Chang Jiang i provinsen Sichuan i det sørlig-sentrale Kina. Installert effekt skal bli 92 MW.
Gneis

Båndgneis

Båndgneis er en type gneis med nokså regelmessig veksling av lag med forskjellig sammensetning og struktur. Hvert enkelt av lagene er ikke tykkere enn en meter. Som gneiser for øvrig, er båndgneisene sterkt omdannede bergarter. Enkelte båndgneis er dannet fra opprinnelige lagdelte sedimenter og vulkanske avleiringer, andre er svært utklemte bergarter eller har hatt en mer sammensatt og ofte ukjent opprinnelse.
Båndgneis er meget vanlig i Norge, særlig i grunnfjellet og de overskjøvne grunnfjellsflakene i den Kaledonske fjellkjeden.

Gneisgranitt

Granitt er en vanlig bergart i Norge, og mye av den norske gneisen er omdannet fra granitt. Gneisgranitt er en blandingsbergart, som har oppstått når omdanningen (metamorfosen) ikke er fullstendig, men i grenseland mellom en metamorf bergart og en magmatisk bergart. Slike blandingsbergarter har ofte et stripet utseende og kan være sterkt lagdelt.
Mågelibanen

Mågelibanen var en to-spors pendelbane med to vogner som lå like ved Vetlavatnet og Mågeli kraftverk i Skjeggedal, ved Tyssedal i Odda kommune i Hordaland. Banen var 960 meter lang og hadde en høydedifferanse på 430 meter. Banens endestasjon Mågelitopp, populært kalt Topp, ligger 860 moh.
Mågelibanen inngikk i det industrielle kulturlandskapet i Skjeggedal og kulturmiljøet rundt det fredete kulturminne Tyssedal kraftanlegg.

Historie

Mågelibanen ble bygget i 1911–1912 av Tyssefaldene AS for transport av anleggsfolk og utstyr til fjells i forbindelse med kraftutbyggingen av Bersåvassdraget i Tyssedalsfjellene. Banen ble senere brukt av selskapet ved tilsyn og vedlikehold av anleggene og i forbindelse med senere kraftutbygginger i samme fjellområde.
3. april 1955 skjedde en alvorlig ulykke. Banen var den gang ikke godkjent for persontransport, men i forbindelse med påsken hadde man gitt dispensasjon. 12 personer og en god del bagasje var med banen oppover. I det bratteste partiet røyk wiren. Det fantes ingen sikkerhetssystemer som stoppet vogna. To personer døde, og flere ble alvorlig skadet.

Oppgradering

I forbindelse med Tyssefaldenes 50-årsjubileum i 1956 ble banen oppgradert og gitt som folkegave til Tyssedals innbyggere. Da banen ble tillatt for offentlig personbefordring, fikk allmennheten lettere tilgang til de attraktive friluftsområdene ved Hardangervidda.

Nyere tid

Kabelbanen ble modernisert i 1988. En periode på slutten av 1990-tallet og begynnelsen av 2000-tallet åpnet også banen for turistkjøring. Den ble et reisemål for besøkende og en del av opplevelsen av stenformasjonen Trolltunga. Banen var drift fram til 2012, da den ble stengt for kommersiell bruk av sikkerhetshensyn. Miljøverndepartementet godkjente i 2013 en kommunal reguleringsplan for å bygge en 4300 meter lang bilvei med 13 hårnålssvinger til Topp, under forutsetning av at den øvre del av trallebanen ble bevart og at portalen nederst i anlegget ble stående.
Tongzhong-demningen

Tongzhong-demningen er en demning med et vannkraftverk i elva Min, ei venstre sideelv (øst for Dadu He-elva) til midtre Chang Jiang i provinsen Sichuan i det sørlig-sentrale Kina. Installert effekt er 57 MW.
Kjenstad landskapsvernområde

Kjenstad landskapsvernområde ligger i Snåsa kommune i Trøndelag. Landskapsvernområdet er på 3 km² og ble opprettet i 2000.
AUSFTA

AUSFTA (Australia–United States Free Trade Agreement) er en frihandelsavtale mellom USA og Australia som ble modellert etter The North American Free Trade Agreement (NAFTA). Avtalen trådte i kraft den 1. januar 2005. Avtalen ble signert 18. mai 2004 i Washington D.C.
Idar-Oberstein

Historie

Slottet Schloss Oberstein er fra 1325, og byen var et viktig militært støttepunkt på denne tiden. I senmiddelalderen ble den berømte Felsenkirche, innebygget i fjellsiden over byen på restene av en eldre borg, reist i 1482.
Både Idar og Oberstein framtrer som viktige tettsteder omkring 1790, og tilvirkingen av lokal edelsten med smykke-smier hadde da vært viktig i lengre tid. Nærmere 1800 var smykkeindustrien i nedgang, det var tidvis hungersnød i Hunsrück, og mange utvandret. Flere av byens håndverkere emigrerte til Brasil og slo seg opp som edelstensarbeidere der, og det ble etterhvert importert sten fra Brasil til Idar-Oberstein.
I 1827 gjorde utvandrere fra Idar-Oberstein verdens hittil største funn av edelstenen agat, i Rio Grande do Sul i Brasil, og importen av rå-edelsten herfra begynte i 1834.
I nesten 200 år har skiftevis franske og tyske militæravdelinger vært stasjonert i Idar-Oberstein. Her ligger siden 1956 det tyske forsvarets artilleriskole (Artillerieschule).
Partiene CDU og SPD har skiftet på å ha flertall i kommunen, fra 1.mars 2007 er Bruno Zimmer (SPD) borgermester.
Den amerikanske skuespilleren Bruce Willis er æresborger og spesialambassadør for Idar-Oberstein. Nestelderen i SPDs gruppe i den tyske Forbundsdagen (Bundestag), Elke Ferner, er født i Idar-Oberstein.
Det matematisk-naturvitenskapelige fakultet (UiO)

Det matematisk-naturvitenskapelige fakultet (ofte kalt Mat-Nat) er Universitetet i Oslos avdeling for studier i matematikk og naturvitenskaplige fag.
Fakultetet ble grunnlagt i 1811 som en underavdeling av Filosofisk fakultet. I 1861 fikk det status som selvstendig fakultet. 
Det har vært to nobelprisvinnere tilknyttet fakultetet, Odd Hassel fikk prisen i kjemi i 1969 og Ivar Giæver fikk den i fysikk i 1973. Rager høyt gjør også professor emeritus Arnt Eliassens Balzanpris i meteorologi i 1996 samt Ole-Johan Dahl og Kristen Nygaards Turing-priser fra 2001 og John Von Neumann-medaljer fra 2002 for objektorientert programmering.
I 2013 var det omtrent 4 500 studenter ved Mat-Nat. Morten Dæhlen er dekan ved fakultetet, Svein Stølen er prodekan for forskning og Solveig Kristensen er prodekan for utdanning.
Flere fagmiljøer ved Mat-Nat markerer seg internasjonalt, som for eksempel Institutt for teoretisk astrofysikk, som deltar i ESA og NASAs program «Solar and Heliospheric Observatory».
La Manga Cup

La Manga Cup er en treningsturnering i fotball som spilles i La Manga del Mar Menor i Murcia i Spania på vintertid, med lag fra fotballigaer som spilles i sommersesongen. Det vil hovedsakelig si med lag fra Sverige, Finland, Danmark, Norge, Russland, Ukraina, og USA.
(523794) 2015 RR245

Bane

2015 RR₂₄₅ har en elliptisk omløpsbane rundt solen som antas å variere fra om lag 34 astronomiske enheter (AE) fra solen på det nærmest, til over 120 AE da den er på sitt fjerneste, og den vil neste gang være på sitt nærmeste i 2096. 2015 RR₂₄₅ bruker om lag 700 år på sitt omløp rundt solen. 
2015 RR₂₄₅ er et resonant transneptunske-objekt i en 2:9-baneresonans med Neptun hvor for hver andre runde den gjør, gjør Neptun ni runder rundt solen.

Størrelse

Det foreligger ikke eksakte målinger av objektets størrelse, men den er anslått å ha en diameter på cirka 700 kilometer, basert på avstand og lysrefleksjon. Dette tilsvarer til sammenligning en syvendedel av planeten Merkurs diameter. Det er også uavklart om 2015 RR₂₄₅ er et legeme formet rundt av tyngdekraften (hydrostatisk likevekt), noe som vil være avgjørende for en eventuell klassifisering som dvergplanet, men den har tilstrekkelig størrelse til at dette er sannsynlig. Michael E. Brown karakteriserer det som svært sannsynlig å være en dvergplanet i sin oversikt over dvergplaneter.
Campari

Campari er en alkoholholdig aperitiff som produseres av Gruppo Campari. Den ble første gang laget i 1860. Den har fra 20,5 til 28% alkohol, avhengig av hvilket land man kjøper den. Den består av forskjellige røtter, krydderurter, krydderier og frukter som er blandet med destillert vann og etanol (sprit). Den brukes mest i cocktailer eller blandet med soda. Drikken er en type bitter, og har en dyp, rød farge.

Historie

Camparis historie starter i 1860, da den ble oppfunnet av Gaspare Campari i Novara i Italia. Han ga drikken først navnet Bitter Uso Olanda. Den originale oppskriften er fortsatt i bruk, men er hemmelig, og er kjent av bare noen få personer. Noen kilder sier også at kun én person kjenner hele oppskriften, mens en liten gruppe mennesker kjenner deler av den. Den ble opprinnelig farget med karmin, som ble utvunnet fra cochenillelusen, som ga drikken den distinkte rødfargen.
Den 7. januar 1889 ble den første reklamen for Campari trykket i avisen Corriere della Sera, den ledende avisen i Italia.
I 1904 åpnet den første fabrikken for produksjon av Campari, i Sesto San Giovanni, som ligger i nærheten av Milano. Selskapet krevde da at barer som solgte Campari måtte ha en plakat med Campari Bitters synlig. Dette bidro til å øke omsetningen av Campari. Da Davide Campari, Gaspare Camparis sønn, ledet selskapet, begynte de også eksport av drikken; først til Nice, senere også til andre land. Campari eksporteres i dag til over 190 land, der Italia, Brasil, Tyskland, Belgia og Frankrike var de største markedene i 2009.
I Italia selges Campari også ferdig blandet med soda, under navnet Campari Soda. Denne drikken har 10% alkoholprosent, og flasken ble designet av Fortunato Depero in 1932.
Padling under Stillehavslekene 1999

Padling under Stillehavslekene  1999. Padling var en av flere sporter som var med i de ellevte stillehavslekene som ble arrangert i Guam i perioden 29. mai til 12. juni 1999. Det var andre gangen som padling var med på programmet under stillehavslekene. Det var ti øvelser, fem for menn og fem for kvinner. Fransk Polynesia ble beste nasjon, de vant alle ti gullmedaljene.
Valerie Adams

Bakgrunn

Adams ble født i Rotorua på New Zealand, med en mor fra Tonga og britisk far. Hun var gift med diskoskasteren Bertrand Vili fra Ny-Caledonia, men de skilte seg i 2010.

Karriere

Adams vant Junior-VM i 2002 og samme år ble hun nummer to i samveldelekene i kulestøt. Under VM i Paris 2003 endte hun på femteplass, og i sin OL-debut i 2004 ble hun nummer 8. Sin første medalje under et verdensmesterskap kom i Helsingfors 2005 da hun ble nummer tre. I 2006 vant hun Samveldelekene, og samme år nådde Adams for første gang 20 meter i kule.
Hun vant gull i VM 2007 i Osaka etter å ha satt personlig rekord med 20,54 i den siste omgangen av konkurransen. Året etter vant hun OL-gull i Beijing, nok en gang etter å satt personlig rekord – 20,56. 
I VM 2009 ble det ingen personlig rekord med resultatet 20,44, men vant likevel sin tredje internasjonale seier på rad; rekorden ble imidlertid flyttet til 21,07 under verdensfinalen i Thessaloniki. 2010-sesongen var ikke like sterk; hun ble nummer to i Diamond League sammenlagt etter seks andreplasser bak Nadezjda Ostaptsjuk, og tok bare én seier, i stevnet i New York City hvor Ostaptsjuk ikke deltok. Hun ble også nummer to bak Ostaptsjuk i innendørs-VM.
Hun tok sølv under Sommer-OL 2016.

Utmerkelser

Adams ble i 2008 utnevnt til offiser av New Zealands fortjenstorden. I 2016 ble hun forfremmet til Dame Companion av samme orden. Hun ble dermed opphøyet i ridderstanden og fikk rett til å føre tiltaleformen dame foran sitt navn.
Telvanglia naturreservat

Telvanglia naturreservat ligger i Tolga kommune i Hedmark. Naturreservatet ligger i tregrensa i lia nord for Teldalsvola og nordvest for Bannarhøa. Det har et areal på 1698 dekar. Området er vernet for å bevare et særpreget landskap og et naturhistorisk interessant område med viktige kvartærgeologiske formelementer, blant annet et velformet eskersystem.
Hjemmeflåten

Kilder

Pettersen, Lauritz (1992), Handelsflåten i krig 1939-1945, Bind 5, Hjemmeflåten : mellom venn og fiende, Grøndal Dreyer forlag, ISBN 82-504-1897-2
Johan Lauritz Bidenkap

Bakgrunn

Johan Lauritz Bidenkaps foreldre var undertollbetjent Johan Jacob Bidenkap (1787–1864) og Bolette Vilhelmine Schive (død 1858). Han tok examen artium 1847 og ble cand.med. i 1853. Bidenkap var student under Carl Wilhelm Boeck og til å begynne med tilhenger av dennes «syfilisasjonslære». Kunstnerisk begavet laget Bidenkap illustrasjonene til en del av Boecks vitenskapelige arbeider.

Karriere

Han kartla mellom 1857 og 1859 utbredelsen av lepra på Vestlandet og mottok H.K.H. Kronprinsens gullmedalje 1863 for å ha påvist årsakene til syfilis. Han ble lærer for hudsykdommer i 1866. 
Johan Lauritz Bidenkap giftet seg 9. mai 1866 med skuespiller Elisabeth Jensine («Elisa») Berg (1837–1885), datter av hospitalforstander Gabriel Berg og Andrea Bjønne.
Bidenkap arbeidet senere som overlege ved hudavdelingen på Rikshospitalet i Christiania 1868-88,  og ble konstituert stadsfysikus fra 1867 og utnevnt fra 1869. Svært mye av det offentlige helsearbeidet i siste del av 1800-tallet dreide seg om smittsomme sykdommer, noe som var et særlig problem i de voksende byene. I 1860-årene var smitteforholdene ved viktige sykdommer, f.eks. ved kolera, ennå ikke tilstrekkelig klarlagt. Da Bidenkap tok over som leder av hovedstadens helsearbeid som stadsfysikus i 1867, var man midt oppe i en bitter faglig diskusjon om grunnlaget for hvilke bekjempelsesprinsipper som var de beste. Dette var problematisk, idet myndighetenes programmer for hygieniske tiltak uansett måtte gjennomføres med relativt hård hånd, skulle man lykkes. Og sunnhetskommisjonene hadde ganske vide fullmakter til å iverksette inngripende tiltak med hjemmel i sunnhetsloven av 1860.
Bidenkaps gate på Meyerløkka i Oslo ble oppkalt etter Bidenkap.
Si la vie est cadeau

Eurovision Song Contest

Den luxembourgske kringkasteren CLT valgte «Si la vie est cadeau» til å representere landet i Eurovision Song Contest i München lørdag 23. april 1983. Både artisten Corinne Hermès og låtskrivere var franske, men CLT og tv-kanalen RTL Télévision hadde flere ganger tidligere sett til nabolandet for å velge sitt bidrag. Med unntak av Vicky Leandros var alle tidligere luxembourgske vinnere fra Frankrike.
I den internasjonale finalen i München var Luxembourg det 20. og siste landet ut på scenen, og avstemningen ble en tett kamp mellom blant annet Jugoslavia, Israel, Sverige og Luxembourg. Til slutt vant «Si la vie est cadeau» med 142 poeng – bare seks poeng foran Israel på andreplass. Den norske juryen ga imidlertid ingen poeng til Luxembourg. Dette er en av få ganger med dagens poengsystem at Norge ikke har gitt poeng til vinneren – bare i 1990 og 2011 har det samme skjedd. Sangen fikk imidlertid 12 poeng fra seks land: Frankrike, Italia, Hellas, Jugoslavia, Portugal og Israel.

Etter seieren

Sammenlignet med vinnermelodiene årene før, fikk «Si la vie est cadeau» en heller laber kommersiell suksess. Sangen nådde en andreplass på den franske singellisten og en tredjeplass i Belgia. Den tok seg også inn på listene i Irland, Sverige, Sveits og Nederland, men fikk ingen listeplassering i de fleste andre europeiske land. Heller ikke i Norge kom sangen inn på VG-lista.
Corinne Hermès spilte inn sangen i en tysk versjon, «Liebe gibt und nimmt», og en engelsk versjon: «Words of Love».
Trollguten

Trollguten er en av tre fjelltopper i en fjellformasjon i Dronning Maud Land som også består av Trollvekja og Trolltinden. Fjellformasjonen ligger i nærheten av forskningstasjonen Troll. Fjellet ble sammen med sine søsterfjell døpt av statsminister Jens Stoltenberg under hans besøk i det norske bilandet den 19. januar 2008. De typisk norske navnene ble valgt for å vise hvem som har krav på området.
Michel Pensée

Landslaget

Michel Pensée spilte 7 landskamper for Kameruns herrelandslag. Han ble tatt ut i Kameruns tropp til VM i fotball 1998.
Trening

Trening er å øve, helst systematisk, for å utvikle, forbedre eller opprettholde ferdigheter, evner og egenskaper. Dette gjøres gjennom planlagte, gjentatte repetisjoner, eller en mer allsidig tilnærming der en ferdighet eller evne krever øvelse av andre grunnleggende ferdigheter eller evner for å oppnå ønsket utvikling. 
I daglig tale brukes begrepet trening for fysisk trening rettet mot å utbedre eller vedlikeholde en utøvers prestasjonsevne. For personer med nedsatt funsjonsevne, enten fra fødsel eller pådratt etter ulykker eller sykdom, vil trening være påkrevd for å mestre grunnleggende herdagslige utfordringer. Innen fag- og yrkesopplæring er trening i å bruke maskiner, kjøretøy og redskaper en viktig del av opplæringen. For utrykningspersonell innen politi, ambulanse og brannvesen er trening på utrykninger, rutiner og tenkte kriser en viktig del av opplæring og beredskap. Slik trening omtales gjerne som beredskapsøvelser.
Innen skole og utdanning trenes det på grunnleggende ferdigheter som lesing, skriving og regning, og videre mer fagspesifikke studier med påfølgende trening.

Fysisk trening

Fysisk trening kan defineres som systematisk påvirkning av organismen (kroppen) over tid, med sikte på endring av fysiologiske (fysiske), psykiske og sosiale egenskaper som ligger til grunn for prestasjonsevnen.
Fysisk aktivitet vil i kontrast kunne defineres som lystbetont kroppslig bevegelse. Denne form for aktivitet kan også bidra til endring av kroppens fysiske, psykiske og sosiale egenskaper, men det er ikke nødvendigvis motivasjonen for eller hensikten med aktiviteten.

Mosjon

Mosjon, fra latin movere, som betyr «å sette i bevegelse». Begrepet beskriver aktivitet og kroppsbevegelser som skal styrke ens helsetilstand. Mosjon brukes synonymt med ordet trim. «Å mosjonere», eller «å trimme», kan være rettet mot de fleste idretter, men vil vanligvis ikke være like systematisk som målrettet trening. Formålet med mosjon vil normalt være rekreasjon og helse, heller enn rettet mot konkurranser og prestasjoner.

Søvn

Trening har stor innflytelse på vår fysiske helse og flere studier har vist at trening kan forbedre søvnkvaliteten vår. Flere studier som er gjennomført viser at trening påvirker søvn positivt. Det har vist seg at grunnen til dette er attrening tømmer kroppen for energi, bryter ned muskelvev og øker kroppens temperatur. Alle disse følgene fører til at kroppen er bedre rustet til søvn. Selv om mange studier viser at trening kan ha mye positivt å si for søvnkvaliteten viser noen studier også at virkningen av treningen ikke kommer med det samme. Man må nemlig trene regelmessig og i lengre perioder før man merker at søvnen blir bedre. Noe som også er viktig er tiden man trener på, trener man sent vil dette ha en negativ effekt på søvnen og man bør derfor trene i god tid før man legger seg. Om ikke treningen i seg selv har en direkte effekt på søvnen, kan vekttap og andre konsekvenser av søvnen ha en effekt.
Sawfish (vindusbehandler)

Sawfish er en vindusbehandler for vindussystemet X. Programmet har et konfigurasjonsverktøy for brukere som ikke ønsker å redigere konfigurasjonsfiler direkte.
Sawfish bruker et Lisp-lignende skriptspråk, rep, for all sin kode og konfigurasjon, noe som gjør den spesielt enkel å tilpasse eller programmere mange former for dens oppførsel, relatert til å skape vinduer, slette filer eller andre endringer.
Grootvlei kullkraftverk

Grootvlei kullkraftverk er et kullkraftverk ved byen Balfour i provinsen Mpumalanga i Sør-Afrika. Det har en installert produksjonskapasitet på 1200 MW fordelt på 6 turbiner. Anlegget stod ferdig i 1969, ble stengt i 1989 men reaktivert med oppstart av turbinene fra 2005.
Catawba kjernekraftverk

Catawba kjernekraftverk er et kjernekraftverk som produserer elektrisk kraft ved  Lake Wylie i York, York County, helt nord i delstaten Sør-Carolina i det sørøstlige USA. Dets reaktorer ble godkjent for igangsetting i hnhv 1985 og 1986. Installert maksimal effekt er 2 258 MW. Årsproduksjonen i 2007 var på om lag 18,42 TWh elektrisk kraft.
Anlegget eies av  Duke Power. Det har i alt to reaktorer som er i operativ drift, hver med maksimalt 1 129 MW effekt. Etter dagens konsesjoner skal reaktorenes produksjon opphøre i hnhv 2024 og 2029.
Jiaocheng (Lüliang)

Jiaocheng (kinesisk: 交城县; pinyin: Jiāochéng Xiàn) er et fylke i byprefekturet Lüliang i provinsen Shanxi i Folkerepublikken Kina.

Befolkning

I 1999 var folketallet på 208 252.

Samferdsel

Kinas riksvei 307 passerer gjennom området. Den begynner i Qikou i Hebei og fører gjennom provinsene Shanxi og Shaanxi til Yinchuan i den autonome region Ningxia Hui.
Skibsbevaringsfonden

Skibsbevaringsfonden er underlagt Kulturministeriet og ble stiftet den 1. mai 1986 av Træskibs-sammenslutningen, Nationalmuseet og Handels- og Sjøfartsmuseet.
Fondet ble opprettet ut fra ønsket om å yte et bidrag til bevaring og restaurering av karakteristiske danske fartøyer samt å øke forståelsen for de kulturhistoriske verdier som skip og maritime miljøer representerer.
Treverk

Treverk eller trevirke er en betegnelse på tre som materiale og råstoff for foredling, bearbeiding og bruk.
Brenselsved regnes også som et treverk. Her er tørking og eventuell klyving den eneste foredlingen som skal til.
For utendørs bruk impregnerer man gjerne treverket slik at det skal bli mer motstandsdyktig mot råte. De fire hovedtypene impregnert treverk er salt-, kreosot-, tinnorganisk og klorfenol-impregnert. Alle disse metodene gjør treverket giftig, og impregnert treverk bør derfor ikke brennes annet enn i spesielle anlegg med rensing av røyken.
Man har rett til å få vite opprinnelsesland for treverket man kjøper, noe som kan være relevant for helse og miljø.
Treverk er en av de viktigste kildene til klimagassen metan fra søppelfyllinger. Det kan også senke kvaliteten på grunnvannet, elver og innsjøer.
Turid Balke

Biografi

Turid Balke scenedebuterte i 1952 og har vært ansatt ved Trøndelag Teater, Folketeatret og Chat Noir, samt frilansoppdrag ved flere scener, blant andre ved Sødra Teater i Malmø i 1959. Blant hennes tidlige teaterroller kan en nevne Petrea i Det lykkelige valg, Hilde i Fruen fra havet og Kvitugla i Olav Duuns Medmenneske. Hun har utover sin skuespillerkarriere skrevet og iscenesatt en rekke stykker for barn, blant annet En modig mygg som hun blant annet satte opp på Nationaltheatret i 1972. Fra 1972 var hun sammen med Pernille Anker med på å starte opp barneteatervirksomheten ved Scene 7, og de to startet i 1975 frilansgruppen Filiokusteatret, der Balke var en drivende kraft frem til 1982. 
Turid Balke har også gjort seg bemerket i flere barnefilmer, blant annet i Ivo Caprinos Ugler i mosen fra 1959 og de to Kamilla og tyven-filmene. Hun har utover det hatt biroller i en rekke norske filmkomedier slik som Lån meg din kone (1958), Sønner av Norge (1961), Alle tiders kupp (1964) og Noe helt annet (1985). Hun hadde også en liten birolle i den amerikanske action-eventyr-filmen Den 13. krigeren fra 1999.
Turid Balke hadde også utdannelse fra Statens håndverks- og kunstindustriskole og både malte og laget fargerike treleker, som gnavbrikker og små hus og figurer i det hun kalte «Balkeby», inspirert av hennes barndoms Kirkenes.
Hun fikk Kulturdepartementets illustrasjonspris for tegningene i Det begynte en fredag i Finvik.
Turid Balke var oldebarn av maleren Peder Balke.